Neuvoston direktiivi 87/54/ETY, annettu 16 päivänä joulukuuta 1986, puolijohdetuotteiden piirimallien oikeudellisesta suojasta



Virallinen lehti nro L 024 , 27/01/1987 s. 0036 - 0040

Suomenk. erityispainos Alue 13 Nide 16 s. 0095

Ruotsink. erityispainos Alue 13 Nide 16 s. 0095



NEUVOSTON DIREKTIIVI, annettu 16 päivänä joulukuuta 1986, puolijohdetuotteiden piirimallien oikeudellisesta suojasta (87/54/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 100 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon talous- ja sosiaalikomitean lausunnon(3), sekä katsoo, että puolijohdetuotteilla on yhä suurempi merkitys useilla teollisuudenaloilla ja puolijohdeteknologiaa voidaan tämän vuoksi pitää keskeisenä yhteisön teollisen kehityksen kannalta, puolijohdetuotteiden toiminnot riippuvat suurelta osin niiden piirimalleista, ja näiden piirimallien kehittäminen vaatii huomattavia inhimillisiä, teknisiä ja taloudellisia voimavaroja, samalla kun piirimallien jäljentämisestä aiheutuvat kustannukset jäävät murto-osaan siitä, mitä niiden itsenäinen kehittäminen vaatii, kaikkien jäsenvaltioiden voimassa oleva lainsäädäntö ei tällä hetkellä selvästi suojaa puolijohdetuotteiden piirimalleja, ja sielläkin, missä suojaa annetaan, sen edellytykset on määritelty eri tavoin, tietyt puolijohdetuotteiden oikeudellisen suojan erot jäsenvaltioiden lainsäädännössä vaikuttavat välittömästi ja kielteisesti yhteismarkkinoiden toimintaan näiden tuotteiden osalta, ja kyseiset erot saattaisivat hyvinkin kasvaa jäsenvaltioiden uuden lainsäädännön myötä, olemassa olevat erot, joilla on edellä mainittuja vaikutuksia, tulee poistaa ja uusien yhteismarkkinoita haittaavien erojen ilmaantuminen estää, kunkin jäsenvaltion tulee voida omasta puolestaan vapaasti päättää suojan ulottamisesta yhteisön ulkopuolisiin henkilöihin, mikäli yhteisön päätöksiä ei määrätyn ajan kuluessa ole tehty, puolijohdetuotteiden piirimallien suojan yhteisön oikeudellinen kehys voidaan ensinnäkin rajoittaa koskemaan tiettyjä perusperiaatteita antamalla säännöksiä, joissa määritellään, keitä ja mitä suojan tulisi koskea, yksinoikeudet, joihin suojaa nauttivien tulisi voida nojautua tiettyjen toimenpiteiden sallimiseksi tai kieltämiseksi, yksinoikeuksia koskevat poikkeukset sekä suojan kesto, toistaiseksi voidaan kansallisten lakien mukaan ratkaista muut asiat, erityisesti se, edellyttääkö suojan saaminen rekisteröintiä tai tallettamista, sekä se, voidaanko ja millä edellytyksillä, yksinomaan tietyn ajan kulumisen perusteella myönnettäviä lupia koskevin poikkeuksin, myöntää suojattuja piirimalleja koskevia pakkolupia, puolijohdetuotteiden piirimallien tämän direktiivin mukaisen suojan ei tulisi estää muunlaisen suojan antamista, ja puolijohdetuotteiden piirimallien oikeudellista suojaa yhteisössä koskevia muita toimenpiteitä voidaan tarvittaessa harkita myöhemmin, kun taas tämän direktiivin mukaisten yhteisten perusperiaatteiden noudattaminen kaikissa jäsenvaltioissa ensi tilassa on välttämätöntä, ON ANTANUT TÄMÄN DIREKTIIVIN: 1 LUKU Määritelmät 1 artikla 1. Tässä direktiivissä: a) "puolijohdetuotteella" tarkoitetaan minkä tahansa sellaisen tuotteen lopullista muotoa tai välimuotoa, i) jonka runko on puolijohtavasta aineesta valmistetun kerroksen sisältävää ainetta, ii) jossa on yksi tai useampi muu johtavasta, eristävästä tai puolijohtavasta aineesta valmistettu ja ennalta suunnitellun kolmiulotteisen mallin mukaan asetettu kerros ja iii) joka on tarkoitettu yksinomaan tai muiden toimintojen ohella toteuttamaan elektronisen toiminnon; b) puolijohdetuotteen "piirimallilla" tarkoitetaan missä tahansa aineellisessa muodossa tai koodattuna esiintyvää toisiinsa suhteessa olevien kuvioiden sarjaa, i) joka esittää kolmiulotteisena mallina puolijohdetuotteen kerrosten rakenteen ja ii) jossa jokainen kuvio esittää kaikissa valmistusvaiheissa puolijohdetuotteen pintarakenteen mallia tai mallin osaa; c) "kaupallisella käytöllä" tarkoitetaan myyntiä, vuokrausta, leasing-toimintaa ja muuta kaupallista jakelua sekä tarjoamista näihin tarkoituksiin. Jäljempänä 3 artiklan 4 kohdassa, 4 artiklan 1 kohdassa sekä 7 artiklan 1, 3 ja 4 kohdassa "kaupallisena käyttönä" ei kuitenkaan pidetä, ellei edelleenluovutusta tapahdu, salassapitovelvollisuuksin tapahtuvaa hyväksikäyttöä, paitsi jos salassapitovelvollisuus seuraa perustamissopimuksen 223 artiklan 1 kohdan b alakohdan mukaisesta toimenpiteestä. 2. Neuvosto voi määräenemmistöllä komission ehdotuksesta muuttaa 1 kohdan a alakohdan i ja ii alakohtaa tekniikan kehitystä vastaaviksi. 2 LUKU Puolijohdetuotteiden piirimallien suoja 2 artikla 1. Jäsenvaltioiden on suojattava puolijohdetuotteiden piirimalleja antamalla säännöksiä yksinoikeuksien myöntämisestä tämän direktiivin mukaisesti. 2. Puolijohdetuotteen piirimallia suojataan, jos se on sen luojan oman älyllisen ponnistuksen tulos eikä se ole yleisesti tunnettu puolijohdeteollisuudessa. Jos puolijohdetuotteen piirimalli koostuu osista, jotka ovat yleisesti tunnettuja puolijohdeteollisuudessa, sitä suojataan ainoastaan, mikäli tällaisten osien yhdistelmä kokonaisuutena täyttää edellä mainitut edellytykset. 3 artikla 1. Jollei 2-5 kohdasta muuta johdu, oikeus suojaan on puolijohdetuotteiden piirimallien luojilla. 2. Jäsenvaltiot voivat säätää, että: a) milloin piirimalli on luotu työsuhteessa, oikeus suojaan on työnantajalla, jollei työsuhteen ehdoista muuta johdu; b) milloin piirimalli on luotu muussa sopimussuhteessa kuin työsuhteessa, oikeus suojaan on piirimallin tilaajalla, jollei sopimuksesta muuta johdu. 3. a) Edellä 1 kohdassa tarkoitetuista oikeus suojaan on luonnollisilla henkilöillä, jotka ovat jäsenvaltion kansalaisia tai joilla on kotipaikka jäsenvaltiossa. b) Jos jäsenvaltiot säätävät 2 kohdan mukaisesti, oikeus suojaan on: i) luonnollisilla henkilöillä, jotka ovat jäsenvaltion kansalaisia tai joilla on kotipaikka jäsenvaltiossa; ii) yhtiöillä ja muilla oikeushenkilöillä, joilla on todellinen ja toiminnassa oleva teollisuus- tai liikelaitos jäsenvaltion alueella. 4. Jollei oikeutta suojaan ole muiden tämän artiklan säännösten mukaan, oikeus suojaan on myös niillä 3 kohdan b alakohdan i ja ii alakohdassa tarkoitetuilla: a) jotka ensimmäistä kertaa käyttävät jäsenvaltiossa kaupallisesti piirimallia, jota ei vielä ole käytetty kaupallisesti muualla maailmassa; ja b) joilla on piirimallista määräämään oikeutetun antama yksinoikeus piirimallin kaupalliseen käyttöön koko yhteisön alueella. 5. Oikeus suojaan on myös niillä, joille 1-4 kohdassa tarkoitettujen oikeus on siirtynyt. 6. Jäsenvaltiot voivat 7 kohdan mukaisesti sekä yhteisön oikeutta ja erityisesti tämän direktiivin säännöksiä noudattaen neuvotella ja tehdä puolijohdetuotteiden piirimallien oikeudellista suojaa koskevia sopimuksia ja yhteisymmärrykseen perustuvia järjestelyjä kolmansien maiden kanssa sekä monenkeskisiä sopimuksia. 7. Jäsenvaltiot voivat aloittaa neuvottelut kolmansien maiden kanssa suojan ulottamiseksi koskemaan niitä, joilla ei ole oikeutta suojaan tämän direktiivin säännösten mukaan. Jäsenvaltioiden on ilmoitettava tällaisten neuvottelujen aloittamisesta komissiolle. Jos jäsenvaltio haluaa ulottaa suojan koskemaan niitä, joilla ei muuten ole oikeutta suojaan tämän direktiivin säännösten mukaan, taikka tehdä sopimuksen tai yhteisymmärrykseen perustuvan järjestelyn suojan laajentamisesta kolmannen maan kanssa, sen on ilmoitettava tästä komissiolle. Komission on ilmoitettava tästä muille jäsenvaltioille. Jäsenvaltion on lykättävä suojan laajentamista taikka sopimuksen tai yhteisymmärrykseen perustuvan järjestelyn tekemistä yhdellä kuukaudella siitä päivästä lukien, jona ilmoitus on tehty komissiolle. Jos komissio kuitenkin tämän määräajan kuluessa ilmoittaa asianomaiselle jäsenvaltiolle, että sen tarkoituksena on tehdä neuvostolle ehdotus suojan ulottamiseksi kaikissa jäsenvaltioissa kyseisiin henkilöihin tai kyseiseen kolmanteen maahan, jäsenvaltion on lykättävä suojan laajentamista taikka sopimuksen tai yhteisymmärrykseen perustuvan järjestelyn tekemistä kahdella kuukaudella oman ilmoituksensa tekopäivästä lukien. Jos komissio tämän kahden kuukauden määräajan kuluessa tekee neuvostolle tällaisen ehdotuksen, jäsenvaltion on lykättävä suojan laajentamista taikka sopimuksen tai yhteisymmärrykseen perustuvan järjestelyn tekemistä vielä neljällä kuukaudella ehdotuksen tekopäivästä lukien. Jos komissio ei ole tehnyt ilmoitusta tai ehdotusta eikä neuvosto päätöstä edellä mainittujen määräaikojen kuluessa, jäsenvaltio voi laajentaa suojan taikka tehdä sopimuksen tai yhteisymmärrykseen perustuvan järjestelyn. Neuvosto päättää määräenemmistöllä komission ehdotuksesta suojan laajentamiseksi riippumatta siitä, onko ehdotus tehty jäsenvaltion edellisten kohtien mukaisen ilmoituksen perusteella. Komission ehdotuksesta tehty neuvoston päätös ei estä jäsenvaltiota ulottamasta suojaa niiden lisäksi, joilla on kaikissa jäsenvaltioissa oikeus suojaan, niihin, joita suunniteltu laajennus, sopimus tai yhteisymmärrykseen perustuva järjestely tehdyn ilmoituksen mukaan koski, ellei neuvosto määräenemmistöllä ole päättänyt toisin. 8. Edellä 7 kohdassa tarkoitetut komission ehdotukset ja neuvoston päätökset annetaan tiedoksi yleisölle julkaisemalla ne Euroopan yhteisöjen virallisessa lehdessä. 4 artikla 1. Jäsenvaltiot voivat säätää, että 2 artiklassa tarkoitettu yksinoikeus puolijohdetuotteen piirimalliin ei ala tai se lakkaa, ellei asianmukaista rekisteröintihakemusta ole jätetty viranomaiselle kahden vuoden kuluessa siitä, kun tuotetta ensimmäisen kerran käytettiin kaupallisesti. Jäsenvaltiot voivat tällaisen rekisteröinnin lisäksi vaatia, että viranomaisen haltuun on talletettu piirimallin yksilöivä tai esimerkein selvittävä aineisto taikka tällaisten aineistojen yhdistelmä sekä, jos piirimallia on ensimmäisen kerran käytetty kaupallisesti ennen rekisteröintihakemuksen tekemistä, ilmoitus ensimmäisestä käyttöpäivästä. 2. Jäsenvaltioiden on varmistettava, ettei 1 kohdan mukaisesti talletettua aineistoa anneta yleisesti saataville, jos se koskee liikesalaisuutta. Tämä säännös ei estä antamasta tietoja tällaisesta aineistosta tuomioistuimen tai muun toimivaltaisen viranomaisen määräyksestä niille, jotka ovat osallisina 2 artiklassa tarkoitetun yksinoikeuden voimassaoloa tai loukkausta koskevassa oikeudenkäynnissä. 3. Jäsenvaltiot voivat vaatia, että suojattuihin piirimalleihin kohdistuvien oikeuksien siirrot on rekisteröitävä. 4. Jäsenvaltiot voivat asettaa 1 ja 3 kohdan mukaisen rekisteröinnin ja tallettamisen edellytykseksi maksun, joka ei saa olla suurempi kuin niiden hallintokustannukset. 5. Muut muodolliset vaatimukset suojan saamiselle tai jatkumiselle eivät ole sallittuja. 6. Niiden jäsenvaltioiden, joissa rekisteröinti on edellytyksenä, on säädettävä tämän direktiivin mukaiseen suojaan oikeutetun oikeussuojakeinoista tapauksissa, joissa hän voi näyttää, että joku on hänen luvattaan hakenut piirimallin rekisteröintiä tai saanut sen rekisteröidyksi. 5 artikla 1. Edellä 2 artiklassa tarkoitettu yksinoikeus sisältää oikeuden sallia tai kieltää: a) piirimallin kappaleen valmistaminen, jos piirimallia 2 artiklan 2 kohdan mukaan suojataan; b) piirimallin tai piirimallia käyttäen valmistetun puolijohdetuotteen kaupallinen käyttö tai maahantuonti kaupallista käyttöä varten. 2. Jäsenvaltio voi 1 kohdan estämättä sallia piirimallin kappaleen valmistamisen yksityisesti muihin kuin kaupallisiin tarkoituksiin. 3. Edellä 1 kohdan a alakohdassa tarkoitettu yksinoikeus ei koske kappaleen valmistamista piirimallin taikka piirimalliin sisältyvien periaatteiden, prosessien, järjestelmien tai siihen sisältyvän tekniikan analysointia, arviointia tai opetusta varten. 4. Edellä 1 kohdassa tarkoitettu yksinoikeus ei ulotu mihinkään sellaista piirimallia koskevaan toimenpiteeseen, joka täyttää 2 artiklan 2 kohdassa säädetyt edellytykset ja joka on luotu toisen piirimallin 3 kohdan mukaisen analysoinnin ja arvioinnin perusteella. 5. Yksinoikeus sallia tai kieltää 1 kohdan b alakohdassa tarkoitettu toimenpide ei koske toimenpidettä, joka on suoritettu sen jälkeen, kun piirimallin tai puolijohdetuotteen markkinoille saattamisen sallimiseen oikeutettu tai hänen suostumuksellaan joku muu on saattanut piirimallin tai puolijohdetuotteen markkinoille jossakin jäsenvaltiossa. 6. Sitä, joka puolijohdetuotteen hankkiessaan ei tiennyt tai jolla ei ollut perusteltua syytä epäillä, että tuotetta suojasi jäsenvaltion tämän direktiivin mukaisesti myöntämä yksinoikeus, ei saa estää käyttämästä kyseistä tuotetta kaupallisesti. Jäsenvaltioiden on kuitenkin varmistettava, että tuomioistuin voi yksinoikeuden haltijan vaatimuksesta määrätä tapaukseen sovellettavan kansallisen lain mukaisesti suoritettavaksi riittävän korvauksen niistä toimenpiteistä, jotka on tehty sen jälkeen, kun puolijohdetuotteen hankkinut on saanut tietää tai hänellä on ollut perusteltu syy epäillä, että puolijohdetuotetta suojataan tällä tavoin. 7. Mitä 6 kohdassa säädetään, koskee myös sitä, jolle mainitun kohdan ensimmäisessä virkkeessä tarkoitetun oikeus on siirtynyt. 6 artikla Jäsenvaltiot eivät saa rajoittaa 2 artiklassa tarkoitettuja yksinoikeuksia riippuvaksi suoraan lain nojalla yksinomaan tietyn ajan kulumisen perusteella myönnettävistä luvista. 7 artikla 1. Jäsenvaltioiden on säädettävä, että 2 artiklassa tarkoitettu yksinoikeus alkaa: a) jos yksinoikeuden alkaminen edellyttää 4 artiklan mukaista rekisteröintiä, seuraavista ajankohdista aikaisempana: i) sinä päivänä, jona piirimallia ensimmäisen kerran käytetään kaupallisesti missä tahansa maailmassa; ii) sinä päivänä, jona asianmukainen rekisteröintihakemus on jätetty; tai b) kun piirimallia ensimmäisen kerran käytetään kaupallisesti missä tahansa maailmassa; tai c) kun piirimalli ensimmäisen kerran saatetaan aineelliseen muotoon tai koodataan. 2. Jos yksinoikeus alkaa 1 kohdan a tai b alakohdan mukaisesti, jäsenvaltioiden on säädettävä oikeussuojakeinoista, joita tämän direktiivin säännösten mukaan suojaan oikeutettu voi ennen yksinoikeuden alkamista käyttää, jos hän voi näyttää, että joku on vilpillisesti valmistanut kappaleen piirimallista, käyttänyt piirimallia kaupallisesti tai tuonut piirimallin maahan tällaista tarkoitusta varten. Mitä tässä kohdassa säädetään, ei rajoita oikeussuojakeinoja 2 artiklassa tarkoitetun yksinoikeuden loukkausten estämiseksi. 3. Yksinoikeus lakkaa 10 vuoden kuluttua sen kalenterivuoden lopusta, jona piirimallia on ensimmäisen kerran käytetty kaupallisesti missä tahansa maailmassa tai, jos yksinoikeuden alkaminen tai jatkuminen edellyttää rekisteröintiä, 10 vuoden kuluttua seuraavista ajankohdista aikaisemmasta: a) sen kalenterivuoden lopusta, jona piirimallia on ensimmäisen kerran käytetty kaupallisesti missä tahansa maailmassa; b) sen kalenterivuoden lopusta, jona asianmukainen rekisteröintihakemus on jätetty. 4. Jos piirimallia ei ole käytetty kaupallisesti missään maailmassa 15 vuoden kuluessa siitä, kun se ensimmäisen kerran on saatettu aineelliseen muotoon tai koodattu, 1 kohdan mukaisesti alkanut yksinoikeus lakkaa, ja niissä jäsenvaltioissa, joissa yksinoikeuden alkaminen tai jatkuminen edellyttää rekisteröintiä, uusi yksinoikeus ei ala, ellei asianmukaista rekisteröintihakemusta ole mainitun ajan kuluessa jätetty. 8 artikla Puolijohdetuotteiden piirimallien 2 artiklassa tarkoitettu suoja ulottuu vain piirimalliin, eikä siihen sisältyvään periaatteeseen, prosessiin, järjestelmään, tekniikkaan tai koodattuun tietoon. 9 artikla Jos jäsenvaltioiden lainsäädännössä säädetään, että suojattua piirimallia käyttäen valmistetut puolijohdetuotteet voidaan varustaa tunnuksella, tällaisena tunnuksena on käytettävä isoa T-kirjainta seuraavasti: T, "T", [T], , T* tai . 3 LUKU Muiden säännösten soveltaminen 10 artikla 1. Tämän direktiivin säännösten estämättä noudatetaan, mitä patenteista ja hyödyllisyysmalleista säädetään. 2. Tämän direktiivin säännöksillä ei: a) rajoiteta oikeuksia, jotka jäsenvaltiot ovat myöntäneet kansainvälisten sopimuksien mukaisten velvollisuuksiensa täyttämiseksi, tai estä soveltamasta säännöksiä, joilla ulotetaan kyseiset oikeudet koskemaan asianomaisen jäsenvaltion kansalaisia tai sen alueella asuvia; b) estetä soveltamasta jäsenvaltioiden tekijänoikeuslainsäädäntöä, jossa rajoitetaan piirimalleja kuvaavien piirrosten tai muiden taiteellisten esitysten valmistamista kaksiulotteisesti kopioimalla. 3. Tämän direktiivin säännökset eivät koske kansallisen lain mukaista suojaa sellaisten puolijohdetuotteiden piirimalleille, jotka on saatettu aineelliseen muotoon tai koodattu ennen tämän direktiivin noudattamiseksi annettujen kansallisten säännösten voimaantuloa ja viimeistään 11 artiklan 1 kohdassa mainittuna ajankohtana. 4 LUKU Loppusäännökset 11 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 7 päivään marraskuuta 1987 mennessä. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 12 artikla Tämä direktiivi on osoitettu kaikille jäsenvaltioille. Tehty Brysselissä 16 päivänä joulukuuta 1986. Neuvoston puolesta G. HOWE Puheenjohtaja (1) EYVL N:o C 360, 31.12.1985, s. 14 (2) EYVL N:o C 255, 13.10.1986, s. 249 (3) EYVL N:o C 189, 28.7.1986, s. 5